**MINISTERUL EDUCAȚIEI AL REPUBLICII MOLDOVA
CENTRUL REPUBLICAN DE ASISTENȚĂ PSIHOPEDAGOGICĂ**

**CONCEPT**

**PRIVIND INDIVIDUALIZAREA PROCESULUI**

**EDUCAȚIONAL PRIN ADAPTĂRI CURRICULARE**

**Aprobat prin:**

**Ordinul Ministerului Educației al Republicii Moldova nr. 671 din 01 august 2017( în baza deciziilor Consiliului Național pentru Curriculum, Proces –verbal nr.14 din 06.07.2017)**

 **Chișinău, 2017**

**Acest Concept a fost elaborat în cadrul proiectului ”Promovarea educației incluzive în Republica Moldova”, finanțat de UNICEF, implementata în baza Acordului de Colaborarea din 06 octombrie 2015 între Ministerul Educației, UNICEF și Centrul Republican de Asistență Psihopedagogică**

**Aprobat prin:**

**Ordinul Ministerului Educației al Republicii Moldova nr. 671 din 01 august 2017( în baza deciziilor Consiliului Național pentru Curriculum, Proces –verbal nr.14 din 06.07.2017).**

**Coordonatori:**

**Virginia Rusnac, doctor în psihologie, Centrul Republican de Asistență Psihopedagogică**

**Svetlana Curilov, Centrul Republican de Asistență Psihopedagogică**

**Autori:**

**Agnesia Eftodi, expert, Lumos Moldova**

**Angela Cazac, cadru didactic, grad didactic I, Școala-primară grădiniță nr. 120, mun.Chișinău**

**Galina Filip, cadru didactic, grad didactic superior, L.T. ”Orizont”, mun. Chișinău**

**Svetlana Galben, cadru didactic, grad didactic superior, Școala-primară grădiniță nr. 120, mun.Chișinău**

**Recenzenți:**

**Nicolae Bucun, doctor habilitat, profesor universitar, Institutul de Științe ale Educației**

**Maia Șevciuc, doctor, conferenţiar universitar, Universitatea de Stat din Moldova**

**Mariana Budan, cadru didactic, grad didactic I, Școala primară ”A. Donici”, or. Cahul**

**Nadia Cristea, cadru didactic, grad didactic superior, Liceul Teoretic ”Pro Succes”, mun. Chișinău**

**Valentina Lungu, cadru didactic, grad didactic superior, I.P. Școala-grădiniță nr. 152, Pas cu PAS, mun. Chișinău**

**CUPRINS**

|  |  |  |
| --- | --- | --- |
| **1.** | **Preliminarii ……………………………………………………………….** | **4** |
| **2.** | **Delimitări conceptuale ………………………………………………….** | **5** |
| **3.** | **Individualizarea procesului educațional ………………………………** | **7** |
| **3.1.** | **Considerații generale privind individualizarea ………………………** | **7** |
| **3.2.** | **Individualizarea procesului educațional prin adaptări curriculare (adaptări sau modificări curriculare)………………………………….** | **9** |
| **3.3.** | **Proiectarea didactică în contextul individualizării …………………** | **12** |
| **3.4.** | **Individualizarea strategiilor de evaluare în procesul educațional.…** | **13** |
|  | **Concluzii ………………………………………………………………...** | **14** |
|  | **Bibliografie ………………………………………………………………** | **15** |

**ABREVIERI**

CASCF - Centrul de Asistență Socială a Copilului şi a Familiei

CDS - Cadrul didactic de sprijin

CES - Cerinţe educaţionale speciale

CG - Curriculum general

CGA – Curriculum general, cu adaptări ale strategiilor de predare-învățare-evaluare

CM - Curriculum modificat

CMI - Comisia Multidisciplinară Intrașcolară

CRAP – Centrul Republican de Asistență Psihopedagogică

ONU – Organizația Națiunilor Unite

PEI - Planul educaţional individualizat

SAP - Serviciul de asistență psihopedagogică

TIC – Tehnologii informaționale și/sau comunicaționale

1. **PRELIMINARII**

Misiunea educației presupune satisfacerea cerințelor educaționale ale individului şi ale societății; dezvoltarea potențialului uman pentru a asigura calitatea vieții; promovarea dialogului intercultural, a spiritului de toleranţă, a nediscriminării şi a incluziunii sociale; promovarea învățării pe tot parcursul vieții (*Codul Educației*, *cap. II,art.5*). Finalităţile educaţionale prevăd formarea unui caracter integru şi dezvoltarea unui sistem de competenţe care include cunoştinţe, abilităţi, atitudini şi valori ce permit participarea activă a individului la viața socială şi economică (*Idem, cap. III, art.11)*.

În contextul prevederilor Codului Educației (*Idem, cap. VI, art.32*), învățământul pentru copiii/elevii cu cerinţe educaţionale speciale (CES) este parte integrantă a sistemului de învăţământ, având drept scop educarea, reabilitarea şi/sau recuperarea şi integrarea educațională, socială și profesională a acestora.

**Educația incluzivă,** parte componentă a paradigmei „Educație pentru toți”, specifică că toți copiii trebuie să aibă șanse egale de a frecventa aceeași școală, de a învăța împreună cu semenii lor, indiferent de capacitățile lor intelectuale sau fizice, de apartenența lor culturală, socială, etnică, rasială, religioasă. Aceasta presupune individualizarea procesului educațional adaptat la nevoile unei mari diversități de copii, asigurându-le tuturor accesul la educație. *(Programul de dezvoltare a educaţiei incluzive în Republica Moldova pentru anii 2011-2020, cap.IV, art. 47 ).*

Astfel, în contextul politicilor educaționale de stat, elementele integrante ale educației de calitate vizează promovarea dreptului fiecărui copil la educație, incluziune socio-educațională, respect şi apreciere, la participare şi la realizarea plenară a propriului potențial. Este important ca demersul, reflectat în practicile de zi cu zi, să fie axat pe principiile stipulate în documentele internaţionale și naționale. Astăzi, mai mult ca oricând, pedagogul trebuie să promoveze diversitatea, să asigure valorizarea fiecărui copil în procesul educațional, să coopereze cu toți responsabilii de formarea personalității copilului, în vederea realizării unor intervenții eficiente pentru progresul în dezvoltarea acestuia. Fiecare copil trebuie să fie perceput ca participant activ la procesul educaţional, ca membru cu drepturi egale a comunității şi societății.

Diferențele umane presupun adaptarea învățării la necesitățile copilului. Din aceste considerente, educația incluzivă este centrată pe toți copiii și pe fiecare în parte. Satisfacerea cerințelor educaționale speciale ale copilului presupune abordarea individualizată, prin activităţi de recuperare/ameliorare, compensare, sprijin în procesul educaţional. După UNESCO (1995), copiii care necesită abordare individualizată sunt: *copiii cu CES, copiii care nu au urmat toate etapele în educaţie; copiii pentru care procesul de predare-învăţare-evaluare este neadecvat necesităților lor.* În acest context, menirea cadrului didactic este asigurarea unui proces de predare-învăţare-evaluare de calitate, accesibil şi relevant pentru fiecare copil, asigurând participarea la procesul de construire a propriilor cunoştinţe, semnificaţii şi deprinderi care, mai apoi, îl vor ajuta să devină membru responsabil al societăţii (*Educaţia – 2020*).

Pornind de la Declaraţia de la Salamanca (1994, UNESCO) ”… *fiecare copil are dreptul fundamental la educaţie şi fiecărui copil trebuie să i se ofere şansa de a ajunge la un anumit nivel şi a se putea păstra la un nivel acceptabil de învăţare. Sistemele educaţionale ar trebui proiectate şi programele educaţionale implementate în aşa fel încât să ţină seama de marea diversitate a copiilor”,* individualizarea procesului educațional devine un factor important în asigurarea incluziunii educaționale și unul dintre indicatorii educației de calitate.

Implementarea educației incluzive în învățământul primar și secundar general din Republica Moldova este garantată de un șir de documente internaționale și naționale: *Constituția Republicii Moldova,Codul Educației, Programul de Dezvoltare a Educației Incluzive în Republica Moldova pentru anii 2011 – 2020, Convenția ONU cu privire la Drepturile Copilului (1990), Convenția ONU privind Drepturile Persoanelor cu Dizabilități (2010),* acte normative care confirmă tendința de oferire a unei educații de calitate fiecărui copil.

În contextul acestor documente de politici naționale și internaționale, *individualizarea* procesului educațional devine o preocupare majoră a fiecărui cadru didactic. Din această perspectivă, educația incluzivă este declarată, o prioritate educațională.

*Conceptul cu privire la individualizarea procesului educațional prin adaptări curriculare (adaptări sau modificări curriculare),* (în continuare - *Conceptul*), servește drept resursă pentru implementarea politicilor educaționale naționale cu referință la organizarea și realizarea procesului educațional, din perspectiva asigurării dreptului la educație pentru toți copiii.

Conceptul este un document comprehensiv, un suport pentru cadrele didactice în proiectarea, realizarea și monitorizarea asistenței individualizate a copilului cu CES. De asemenea, concretizează viziunea individualizării, promovată prin cadrul normativ şi de politici în sistemul educațional din Republica Moldova.

Prezentul document stabileşte aspecte specifice ale individualizării procesului educaţional prin adptări curriculare (adaptări sau modificări curriculare), în vederea asigurării accesului şi a şanselor egale la educaţie de calitate fiecărui copil. Totodată, asigură o viziune de ansamblu asupra individualizării procesului educaţional pentru toate structurile/serviciile/persoanele cu responsabilități în domeniu.

1. **DELIMITĂRI CONCEPTUALE**

Nu există o singură teorie care să cuprindă în totalitate psihopedagogia dezvoltării copilului. În elaborarea Conceptului s-a ținut cont de teoriile/conceptele recunoscute la nivel mondial: *teoria stadială a dezvoltării cognitive a copilului* (Jean Piaget), *teoria dezvoltării psihosociale a copilului* (Erik Erikson), *teoria învăţării socioculturale şi zona proximei dezvoltări* (Lev Vâgotsky), *teoria inteligenţelor multiple şi a stilurilor de învăţare* (Howard Gardner), *teoria învăţării experiențiale* (John Dewey).

Postmodernitatea promovează o nouă modalitate de înțelegere a raportului dintre cunoaștere și experiență, dintre teorie și practică la nivelul acțiunii umane. Acest proces se reflectă și în educație prin reconstrucția continuă a corelațiilor necesare între principalele componente ale procesului educațional (predare-învățare-evaluare) și dezvoltarea lor individualizată în contexte și situații psihosociale extrem de variate și de diversificate. În acest context se înscriu și noile concepte ale educației: *educația pentru toți; educația centrată pe elev, școala prietenoasă copilului, educația incluzivă.*

În 1994, la Salamanca, “*Educaţia pentru toţi*“ a fost definită ca “*acces la educaţie şi calitate a acesteia pentru toţi copiii*“, obiectiv care presupune asigurarea participării tuturor copiilor. Astfel,instituţia de învăţământ trebuie să includă în procesul educațional toţi copiii, ținând cont de nivelul posibil de implicare al fiecăruia. J. Bruner, în lucrarea ”Teoria cognitivă a învățării menționează faptul că școala trebuie să creeze condiţii adecvate pentru a da posibilitatea fiecărui elev “*să-şi realizeze propria lui dezvoltare optimă*“, deoarece “*oricine poate învăţa orice, la orice vârstă, cu condiţia ca acel conţinut să-i fie prezentat într-o formă accesibilă.*“

Potrivit Declarației de la Salamanca (adoptată în cadrul Conferinței Mondiale „Acces și calitate”, 1994), *„școlile trebuie să recunoască şi să răspundă diferitelor necesități ale elevilor, să accepte stiluri și ritmuri diferite de învăţare, precum și să asigure o educație de calitate pentru toți, prin programe de învăţământ adecvate, bună organizare, strategii de predare, folosirea optimă a resurselor şi parteneriatul comunitar.”* Acest fapt determină școlile să dezvolte un învățământ individualizat, adaptând oferta educațională la diversitatea cerințelor copiilor, asigurându-le astfel o educație de calitate.

În același context, conceptul *educația centrată pe elev* presupune dezvoltarea personalității, valorificarea potențialului fiecărui copil, dar și responsabilizarea elevului față de propria învățare și progresele înregistrate. În esență, este o abordare de predare-învățare-evaluare extinsă, care presupune o gamă largă de metode și tehnici, în care accentul principal este pus pe *satisfacerea necesităților educaționale ale elevului.* În acest sens, individualizarea stă la baza noilor tendințe ale educației orientate spre formarea/dezvoltarea personalității elevului.

În acest proces de schimbare, la nivel de sistem educațional are loc adaptarea școlilor la necesitățile de învățare ale elevilor, centrarea procesului educațional pe necesitățile individuale ale elevului, în vederea dezvoltării unui sistem de competențe de bază și a unui traseu educațional personalizat. Premisa de la care se pornește în procesul de individualizare este că toți suntem diferiți, de aceea diferențele sunt o caracteristică a ființelor umane. Școala are menirea să valorifice aceste diferențe umane și să se adapteze la necesitățile specifice de educație care derivă din ele, pentru a putea răspunde continuu unei mai mari diversități de copii. Abordările în acest context se regăsesc în conceptul *școala prietenoasă copilului*. După S. Cristea, *şcoala prietenoasă copilului*, este o şcoală incluzivă ce asigură o învăţare eficientă.

Principiile școlii prietenoase copilului vizează promovarea educației de calitate prin individualizarea învăţării, proiectarea obiectivelor care răspund nevoii de învăţare a elevilor şi capacităţii acestora de a învăţa cum să înveţe, structurarea resurselor în raport cu obiectivele stabilite, dezvoltarea continuă a competenţelor profesionale ale cadrelor didactice.

Întru asigurarea accesului la educație pentru toți copiii, sunt semnificative recomandările și principiile cuprinse în *Declarația de la Salamanca* (1994):

* Fiecare copil are dreptul fundamental la educație și fiecărui copil trebuie să i se asigure șansa de a atinge și de a menține un nivel acceptabil al învățării;
* Fiecare copil are particularități, interese, abilități și necesități de învățare unice;
* Sistemele educaționale și programele de învățare trebuie proiectate și aplicate în așa fel încât să se țină cont de marea diversitate a acestor particularități și cerințe;
* Copiii cu cerințe educaționale speciale trebuie să aibă acces în școlile generale, care trebuie să-i accepte, organizând o educație centrată pe copil, promovând o pedagogie care poate satisface necesitățile specifice.

*Forumul Mondial al Educației pentru Toți de la Dakar,* 2000, a abordat și a accentuat ideea necesității *educației incluzive*, precum și a corelării ei cu *educația pentru toți copiii*.

**Educaţia incluzivă** caută să răspundă nevoilor de învăţare ale tuturor copiilor, cu un accent deosebit pe cei vulnerabili din punct de vedere al marginalizării şi excluziunii sociale (UNESCO, Salamanca, 1994).

În contextul declarațiilor Forumului Mondial pentru Educaţie, Dakar, 2000, ”*Şcoala include toţi copiii, şi pe cei care provin din cadrul minorităţilor lingvistice, etnice sau culturale, copii din grupuri îndepărtate sau nomade, copii ai străzii sau care lucrează, copii cu deficiente sau talentați…”*

În documentele de politică educațională din Republica Moldova *educaţia incluzivă* este definită drept un proces educațional care răspunde diversității copiilor și cerințelor individuale de dezvoltare și oferă oportunități și șanse egale de a beneficia de drepturile fundamentale ale omului la dezvoltare și educație de calitate în medii comune de învățare.

|  |
| --- |
| Abordarea incluzivă a educației presupune că:* orice copil poate obține rezultate educaționale deosebite;
* școlile se adaptează la necesitățile individuale ale fiecărui copil;
* copiii diferă între ei în multe feluri, iar aceste diferențe sunt resurse valoroase, oportunităţi de învăţare şi nicidecum obstacole;
* nevoile educaţionale diverse, capacităţile copiilor şi ritmurile lor diferite de dezvoltare şi învăţare pot fi satisfăcute prin individualizarea procesului educaţional, care vizează diversificarea strategiilor de predare-învățare-evaluare.
 |

Modelul de educație incluzivă implementat astăzi în cadrul sistemului educațional național are la bază fundamente sociale, pedagogice și psihologice și principii care au fost stipulate în Rezoluția Organizației Națiunilor Unite (ONU)(1993): *dreptul egal la educație și al egalizării șanselor; individualizării procesului educațional și dezvoltării maximale a potențialului fiecărui copil; nondiscriminării, toleranței și valorificării tuturor diferențelor; flexibilității în activitatea didactică; designului universal etc.*

1. **INDIVIDUALIZAREA PROCESULUI EDUCAȚIONAL**
	1. **Considerații generale privind individualizarea**

Pornind de la unicitatea fiecărui copil, individualizarea strategiilor în asistența copilului cu CES vizează multiple moduri de organizare educațională, care asigură valorizarea personalității și identității acestuia. În acest context, este importantă abordarea creativă a experienței de viață, a nivelului proxim de dezvoltare a copilului, axarea pe competențele, necesitățile și aspirațiile lui.

Individualizarea strategiilor cu privire la asistența copilului cu CES trebuie să contribuie, în aceeași măsură la dezvoltarea autonomiei copilului, care să asigure incluziunea acestuia în medii comune de învățare. În acest proces continuu copilul trebuie să înțeleagă ce se așteaptă de la el, să participe activ la realizarea așteptărilor.

Individualizarea, percepută din perspectiva socializării, trebuie să asigure realizarea personală a copilului: autonomie, responsabilitate, stimă de sine, dezvoltare de competențe, cooperare și interacțiune cu membrii comunității.

În literatura de specialitate, conceptul de **individualizare** a fost abordat din perspective multiple: strategii de optimizare a învățării, proces dinamic, categorii fundamentale instrucționale, direcție de formare a competentelor cadrelor didactice, incluziune educațională etc. Totodată, *individualizarea* a fost dintotdeauna o preocupare predilectă a cercetărilor psihopedagogice în domeniu la nivel internațional (C. Freinet, J. Piaget, E. Erikson, J. Dewey, C. Rogers, H. Gardner etc.).

În ultimul timp, odată cu implementarea educației incluzive, se acordă o deosebită atenție studierii procesului educațional din perspectiva individualizării în studiile mai multor cercetători din România (A. Gherguț, I. Radu, E. Vrăsmaș, T. Vrăsmaș, M-D. Bocoș, S. Cristea etc.), dar și de la noi din ţară (A. Racu,G. Bulat, A. Danii, M. Hadîrcă, M. Vrînceanu, V. Chicu, T. Cazacu etc.).

Individualizarea se realizează la nivel de clasă în care este înscris copilul, la nivel de instituție educațională. În cazul în care instituția de învățământ nu dispune de suficiente resurse pentru a asigura individualizarea procesului educațional, aceasta implică și recurge la serviciile structurilor raionale/municipale specializate.

|  |  |  |
| --- | --- | --- |
| **Nivel**  | **Obiective/Abordări**/**Intervenții**  | **Responsabil** |
| **Clasă** | * Primul răspuns la necesitățile elevilor
* Presupune abordări comune și individualizate, utilizate frecvent în practica pedagogică
 | * Învățătorii/profesorii la discipline
* Dirigintele
* CDS
 |
| **Instituție educațională**  | * Se realizează în cazul în care intervențiile la nivel de clasă nu sunt suficiente pentru satisfacerea cerințelor speciale ale elevilor
* Presupune PEI, structuri și personal de suport
 | * CDS
* Psiholog
* Logoped
* CMI
* Echipa PEI
* CREI
 |
| **Structuri raionale/ municipale specializate**  | * Se implică în cazurile când instituția nu dispune de resursele adecvate pentru a răspunde necesităților elevului
* Abordare multidisciplinară
 | * SAP
* CASCF
* Alte structuri specializate
 |

*Indexul incluziunii școlare (Tonny Booth, Mel Ainscow, ediția revizuită, 2011)* se referă la crearea unei *culturi incluzive* în corelație cu *practicile* și *politicile incluzive*. În acest context, cadrului didactic îi revine rolul de a proiecta o „arhitectură” a procesului de predare-învățare-evaluare care ar deschide căi de accedere curriculară pentru o mai mare diversitate de elevi.

Din perspectiva educației incluzive, abordarea individualizată vizează *valorificarea tuturor diferențelor* și *racordare*a *procesului educațional la necesitățile fiecărui copil, dezvoltarea maximală a potențialului* acestuia. Incluziunea copiilor cu CES în școală, conform prevederilor *Codului Educației*, este asigurată *prin abordarea individualizată* a procesului educațional.

Asistența individualizată a copilului se realizează odată cu stabilirea/confirmarea CES, în baza Planului educațional individualizat (PEI):

Copilul cu CES

Asistență individualizată**lizată**

**PEI**

Suport educaţional

Suport non-educaţional

Reabilitare/ameliorare fizică, protecție/asistență socială, asistență medicală, transport specializat, alimentație

Asistență educațională (CD, CDS), asistență psihologică, logopedică

**am**

**a**

Adaptări curriculare(adaptări sau /

modificări) curriculare)

După S.Cristea (*Dicționar de pedagogie*), individualizarea procesului educațional este o calitate fundamentală determinată printr-o strategie pedagogică orientată special în direcția cunoașterii și a valorificării depline a potențialului psihopedagogic și social al obiectului educației, în condițiile proiectării și realizării oricărei activități didactice/educative la nivel curricular.

Procesul educațional actual este centrat pe implementarea Curriculumului Național (2010), care constituie documentul normativ principal al acțiunilor educaționale. Întemeiat pe principiile de bază ale învățământului postmodern și al didacticii active, curriculumul vizează demersul didactic din perspectiva formării unui sistem pertinent de competențe menite să asigure interesele și nevoile educaționale ale elevilor în scopul dezvoltării personalității și asigurării inserției sociale. În acest sens, cadrele didactice urmează să adapteze procesul didactic la condițiile clasei și ale individualității elevilor.

În învățământul general, curriculumul conturează viziunea asupra parcursului/demersului educaţional, proiectând aşteptările societăţii cu privire la rezultatele scontate ale învăţării pentru fiecare disciplină şcolară, pe niveluri de învăţământ.

Curriculumul poate fi adaptat sau modificat pentru a satisface nevoile copiilor şi elevilor cu cerinţe educaţionale speciale. Modul de parcurgere a curriculumului este reflectat în planul educaţional individualizat pentru copilul cu cerinţe educaţionale speciale *(Codul Educaţiei,art. 40)*.

* 1. **Individualizarea procesului educațional prin adaptări curriculare( adaptări sau modificări curriculare)**

Calea spre cunoaștere este particulară fiecărui elev, de aceea cadrul didactic va căuta noi metode ca elevul să-și formeze propriul traseu al învățării.

Individualizarea învățării impune respectarea diferențelor umane și valorificarea lor, adaptarea activităților de învățare, a formelor de organizare și a metodologiei didactice la disciplina școlară.

Alegerea formelor de organizare și a strategiilor de predare-învățare-evaluare se determină ținând cont de finalitățile de învățare stabilite, conținuturilede învățare, stilurile de învățare ale copilului (auditiv, vizual, kinestezic), inteligențele multiple (lingvistică, logico-matematică, spaţial-vizuală, muzical-ritmică, corporal-kinestezică, naturalistă, interpersonală, intrapersonală, existenţială).

Abordarea individualizată este determinată de necesitatea de a favoriza dezvoltarea optimă a competențelor fiecărui elev prin diferențierea sarcinilor didactice, a modalităților de realizare a lor, a gradului de efort și a procedeelor de reglare a acestora potrivit particularităților individuale.

Individualizarea prin adaptări curriculare (adaptări sau modificări) are la bază următoarele:

* Fiecare copil învață și realizează progrese în dezvoltare în modul și ritmul propriu;
* Fiecare copil este participant activ al propriei dezvoltări, asumându-și responsabilități în procesul de achiziționare de competențe, experiențe, comportamente;
* Intervenția timpurie garantează progresul în dezvoltare, de aceea asistența individualizată trebuie inițiată cât mai devreme posibil;
* Adaptările curriculare (adaptări sau modificări) se realizează printr-un parteneriat socio-educațional constructiv (cadre didactice și nedidactice, părinți, comunitate).

Individualizarea procesului educațional prin **adaptări curriculare** poate avea loc pe două căi: prin **Curriculum general cu adaptarea strategiilor de predare-învățare-evaluare (CGA)** și prin ***modificări curriculare*** (modificarea finalităților, a conținuturilor educaționale).

|  |
| --- |
| **Curriculumul general cu adaptarea strategiilor de predare-învățare-evaluare (CGA)** presupune identificarea și utilizarea acelor strategii care asigură progres în dezvoltarea copilului/elevului cu CES, corelarea/adaptarea acestora la potențialul elevului cu CES, pentru asigurarea realizării finalităților educaționale conform Curriculumului general. În acest sens, elevul cu CES va realiza *curriculumul general, cu adaptări ale strategiilor de predare-învățare-evaluare).* |

**Adaptarea strategiilor de predare-învățare-evaluare** presupun:

* adaptări psihopedagogice (strategii,materiale didactice, forme de organizare a procesului educațional);
* adaptări în materie de evaluare;
* echipament specializat;
* adaptări ambientale.

Selectarea/combinarea armonioasă a strategiilor didactice de predare-învățare-evaluare pentru elevul cu CES se face în baza principiilor curriculare şi a finalităților stabilite şi asigură participarea copilului, implicându-l în propria învățare.

Strategii eficiente, în contextul educației incluzive, sunt considerate cele de microgrup, activ-participative, de cooperare și de colaborare etc. Selectarea și utilizarea strategiilor, se va întemeia pe abordări individualizate care vizează: învățarea interactivă; negocierea obiectivelor; argumentarea aplicarea și conexiunea inversă; evaluarea continuă; sprijin pentru elev și cadre didactice.

În realizarea adaptărilor se va ține cont de *stilul de învățare* al elevului, de *inteligențele multiple*, de *ritmul propriu de creștere şi dezvoltare*.

|  |
| --- |
| Individualizarea procesului educațional prin **modificări curriculare** presupune modificarea finalităților educaționale și/sau a conținuturilor din Curriculumul general şi adaptarea tehnologiilor de predare-învăţare-evaluare, în funcție de potențialul elevului.În acest sens elevul cu CES va realiza un **Curriculum modificat (CM).** |

În cazul Curriculumului modificat la disciplina școlară, cadrul didactic stabilește, în comun cu alți specialiști care asistă copilul, finalități adecvate necesităților educaționale și nivelului de dezvoltare a copilului.

**Modificările curriculare**, în funcție de cerințele și necesitățile copilului, pot viza componentele structurale ale Curriculumului: finalitățile, conținuturile. Modificările curriculare se stabilesc din perspectiva asigurării implicării plenare a copilului în procesul educațional, în vederea pregătirii lui pentru viață.

Modificările curriculare pot fi realizate prin **simplificare**, **comasare** sau **excludere**.

Modificările curriculare *prin simplificare* vizează reducerea parțială a gradului de complexitate a finalităților și/sau conținuturilor.

Modificările curriculare *prin excludere* pot fi realizate la nivel de plan-cadru sau disciplină școlară.

*La nivel de plan-cadru*, elevul nu va studia una sau unele discipline școlare, exigențele studierii cărora nu sunt compatibile cu potențialul acestuia.

*La nivel de disciplină școlară*, modificările curriculare *prin excludere* presupun omiterea unor finalități, conținuturi, pe care elevul cu CES nu le poate accesa/achiziționa.

Modificările curriculare *prin comasare* pot fi realizate la nivel de plan-cadru sau de disciplină școlară. La nivel de plan-cadru modificările curriculare prin comasare se realizează prin integrarea a două sau mai multe discipline școlare.

Pentru copiii cu cerințe educaționale speciale, dizabilități severe de învățare (conform clasificării UNESCO, 1995), se admite predarea integrată a două sau mai multe discipline școlare. Studiul integrat are drept scop dezvoltarea competențelor copilului, asigurându-i pregătirea pentru viață. Astfel, în calitate de discipline integrate, în funcție de necesități și competențe dezvoltate, pot fi: ”Achiziții fundamentale”, ”Deprinderi de autoadministrare”, ”Dezvoltare personală”, ”Arte și tehnologii” etc.

La nivel de disciplină școlară *comasarea* presupune îmbinarea unor finalități și/sau conținuturi, în funcție de CES ale copilului.

Modificările curriculare nu exclud și adaptarea strategiilor de predare-învățare-evaluare .

Individualizarea procesului educațional pentru copilul cu CES nu implică obligatoriu adaptări sau modificări curriculare la toate disciplinele școlare. Astfel, elevul cu CES poate studia unele discipline școlare în baza curriculumului general (CG), altele - în baza curriculumului general cu adaptări ale strategiilor de predare-învățare-evaluare (CGA) sau în baza curriculumului modificat (CM). Adaptările și/sau modificările curriculare se consemnează în PEI-ul copilului, se examinează și se coordonează de Comisia multidisciplinară intrașcolară (CMI) și, ca parte componentă a PEI, se aprobă în ședința Consiliului profesoral al instituției de învățământ.

* 1. **Proiectarea didactică în contextul individualizării**

*Proiectarea didactică* reflectă viziunea cadrului didactic asupra finalităților educaționale ale disciplinei, iar punctele de reper în acest proces sunt prevederile documentelor oficiale în domeniu (*Planul-cadru, Curriculum național*).

Mai nou, din perspectiva educației incluzive, cunoscând, în prealabil, necesitățile educaționale speciale ale elevului la clasă, cadrul didactic stabilește finalitățile de învățare, modifică finalitățile educaționale, adaptează tehnologiile de predare-învățare-evaluare. Astfel, se proiectează demersul/traseul educațional al elevului cu CES, inclusiv prin adaptări sau modificări curriculare la disciplină, ca parte componentă a PEI-lui elevului, într-o strânsă colaborare cu alte cadre didactice, specialiști (membri ai echipei PEI), cu elevul însuși și familia acestuia.

În acest sens, cadrul didactic are rolul de a facilita procesul de predare-învățare-evaluare pentru fiecare elev, devenind un sprijin activ. Pentru a realiza proiectarea individualizată se va porni, mai întâi, de la cunoașterea copilului prin analiza evaluărilor elevului, a altor produse ale acestuia (lucrări, portofoliu), observarea sistematică, examinarea PEI-ului, convorbiri cu părinții și elevul însuși; se va ține seama, în primul rând, de abilitățile copilului, posibilitățile școlii de a asigura ajutor fiecărui elev în parte.

Proiectarea activității didactice are la bază următoarele:

* centrarea procesului educațional pe copil şi nu pe conținuturi;
* abordarea holistică a dezvoltării copilului;
* asigurarea șanselor egale fiecărui copil prin adaptare la ritmul,stilul de învățare, modul propriu de învățare, tipul de inteligență (e);
* alternarea eficientă a formelor de organizare a procesului educațional (*frontal, în grup, în perechi şi individual*);
* utilizarea metodelor activ-participative.

În acest context, cadrul didactic realizează activități de proiectare de lungă durată, curentă (pe unități de învățare, lecție).

În cazul individualizării procesului educațional prin modificări curriculare, ***proiectarea de lungă durată*** presupune elaborarea curriculumului modificat pentru copilul cu CES.

În cazul *adaptărilor curriculare doar la nivel de strategii de predare-învățare-evaluare*, în proiectarea de lungă durată la disciplina școlară, cadrul didactic va specifica modul de corelare/adaptare a tehnologiilor de predare-învățare-evaluare cu/la potențialul elevului cu CES, pentru asigurarea realizării finalităților educaționale conform Curriculumului general.

La elaborarea *curriculumului modificat* se stabilesc finalitățile de învățare pentru un semestru sau un an, în conformitate cu potențialul, necesitățile elevului și activitățile/strategiile de predare-învățare-evaluare adecvate.

Curriculumului modificat constituie suportul pentru ***proiectarea curentă****,* care se realizează prin proiectarea pe unități de învățare sau lecție. *Pentru elevul cu CES, nu se elaborează un plan separat, dar se suplimentează proiectul pe unități de conținut sau cel zilnic cu specificări privind strategiile/activitățile individuale, de grup sau frontale în care acesta va fi implicat, materialele didactice care vor fi utilizate.*

* 1. **Individualizarea strategiilor de evaluare în procesul educațional**

Evaluarea progresului școlar al copilului care parcurge disciplina școlară prin adaptări curriculare (adaptări sau modificări curriculare) se realizează în baza principiilor generale de evaluare în învățământul general.

Evaluarea rezultatelor școlare ale copilului cu CES se realizează prin raportare la copil și prin raportare la curriculum.

Raportarea evaluării la copil presupune măsurarea progresului individual al acestuia. În cadrul raportării evaluării la curriculum se apreciază performanțele elevului în procesul educațional, axat pe adaptări (strategii de predare-învățare-evaluare) sau modificări curriculare.

|  |
| --- |
| Evaluarea progresului școlar al copiilor cu CES care au parcurs discipline școlare prin curriculum general cu adaptarea strategiilor de predare-învățare-evaluare (CGA) se realizează în baza **reglementărilor generale** privind conținutul evaluării. |

Adaptarea tehnologiilor în evaluarea progresului școlar al copiilor incluși în proces educațional în baza CGA, indiferent de tipul de evaluare, vizează:

* timpul destinat efectuării probei de evaluare;
* adaptările ambientale conform particularităților de dezvoltare și CES ale copilului;
* locul evaluării;
* modalitățile de percepere a sarcinii de către copilul cu CES(în funcție de particularitățile individuale de dezvoltare, pe domenii);
* forma de evaluare (scrisă, orală);
* oportunități de extensiune (timp suplimentar)
* echipament specializat.

Respectiv, elevii care au fost incluși în procesul educațional prin CGA, susțin examenele de finalizare a treptei de învățământ în baza acelorași probe de evaluare, dar în condiții specifice de evaluare/examinare, conform PEI. Condițiile specifice de evaluare sunt aprobate de Ministerul Educației.

Elevilor cu CES, care au studiat una sau mai multe discipline școlare prin curriculum general cu adaptări li se certifică nivelul de studii, în rezultatul evaluării finale a performanței educaționale, prin aceleași documente de absolvire, serii generale, în format aprobat de Ministerul Educației.

|  |
| --- |
| Evaluarea progresului școlar al copiilor cu CES care au parcurs discipline școlare prin **curriculum modificat** (CM)se realizează în baza **probelor/sarcinilor individualizate,** axate pe finalitățile și conținuturile stabilite în curriculumul modificat, cu sau fără adaptarea tehnologiilor de evaluare, în condiții generale sau specifice, după caz. |

*Probele/sarcinile individualizate,* inclusiv pentru evaluarea finală, sunt elaborate de către cadrul didactic la disciplina școlară, în conformitate cu PEI.

În cazul evaluării finale a copiilor cu CES, se admit probe de evaluare individualizate doar la nivelul învățământului primar și gimnazial, aprobate de Comisia Raională/Municipală de Examene. Și acești elevi cu CES pot susține examene în condiții specifice de evaluare/examinare. Condițiile specifice de evaluare sunt aprobate de Ministerul Educației.

Copiilor cu CES, care au fost încadrați în procesul educațional prin modificări curriculare, li se certifică nivelul de studii gimnaziale, în rezultatul evaluării finale a performanței educaționale, prin documente de absolvire (serie specifică), în care se stipulează tipul de curriculum parcurs la fiecare disciplină școlară.

Pentru unii absolvenți din învățământul gimnazial, elevi cu CES, care au studiat în baza curriculumului modificat, părinții/reprezentanții legali pot solicita, în scris, neîncadrarea acestora în sesiunea de examene. Finalizarea învățământului gimnazial în acest caz, se va confirma printr-un certificat eliberat de instituția de învățământ, semnat de director.

**4. CONCLUZII**

Pentru a menține procesul educațional într-o stare funcțională și eficientă permanentă, capabil să răspundă la transformările care au loc în societate în general, și în sistem educațional în particular, este necesară o adaptare permanentă a acestuia la necesitățile fiecărui copil. În acest sens, din perspectiva calității, se impun schimbări structurale, în conținut, în proiectarea, organizarea și realizarea procesului de predare-învățare-evaluare. Axarea pe individualizarea procesului educațional, prin racordare la necesitățile individuale ale fiecărui copil, rămâne a fi o prioritate a sistemului de învățământ actual.

**BIBLIOGRAFIE:**

1. Bodorin, C., Botnaru, V., Bulat, G., Chicu, V., etc. Educație Incluzivă. Unitate de curs, Ministerul Educației, Lumos Moldova, Chișinău, 2012.
2. Brunner, Jerome, Seymour**, ”***Pentru o teorie a instruirii”,*Editura Didactica si Pedagogica, Bucuresti 1970.
3. Bulat, G., Asistenţa copiilor cu cerinţe educaţionale speciale, Chişinău, 2015.
4. Codul Educației al Republicii Moldova, nr. 152 din 17.07.2014, MO, nr. 319-324, art. Nr. 634.
5. Convenția ONU privind drepturile persoanelor cu dizabilități (Legea nr.166 din 9 iulie 2010). <http://lex.justice.md/index.php?action=view&view=doc&lang=1&id=335376>
6. Cristea, S., Dicționar de pedagogie, Editura Litera, Chișinău, 2000.
7. Curriculumul Național, Chișinău, 2010.
8. Eftodi, A., Planul educaţional individualizat. Structură-model şi ghid de implementare, Ministerul Educației, Lumos Moldova, Editura Cetatea de Sus, Chișinău, 2012.
9. Educația Incluzivă - ghid metodologic pentru instituțiile de învățământ primar și secundar general, Keystone Moldova, Chișinău, 2013.
10. Gherguţ, A., Psihopedagogia persoanelor cu cerințe speciale, Editura Polirom, Iași, 2006.
11. Indexul incluziunii școlare (traducere M. Pantea), Centre for Studies on Inclusive Education (CSIE), 2003.
12. Hadîrcă, M., Cazacu, T., Adaptări curriculare și evaluarea progresului școlar în contextul educației incluzive, Chișinău 2012.
13. Prenton, K., Planificarea în contextul ameliorării școlare. Dezvoltarea unei școli incluzive. Ghidul managerului din învățământ. Editura Didactică şi Pedagogică, R.A., București, 2007.
14. Vrăsmaș, E., Dificultățile de învățare în școală – domeniu nou de studiu și aplicație, București, 2007.
15. Programul de dezvoltare a educației incluzive în Republica Moldova pentru anii 2011 – 2020, <http://lex.justice.md/viewdoc.php?action=view&view=doc&id=339343&lang=1>
16. Standarde de calitate pentru instituțiile de învățământ primar și secundar general din perspectiva școlii prietenoase copilului, Chișinău, 2013.

 <http://particip.gov.md/public/documente/137/ro_855_Standarde-calitate.pdf>

1. Strategia Sectorială de Dezvoltare pentru anii 2012-2020„Educația-2020” (proiect).

 <http://particip.gov.md/proiectview.php?l=ro&idd=1112>